সুশাসনের জন্য নাগরিক (সুজন) নামের বেসরকারি সংস্থার সম্পাদক বদিউল আলম মজুমদার সংলাপ নিয়ে হতাশা ব্যক্ত করেছেন। তিনি বলেন, ‘সংলাপের নামে যে আলোচনা হলো, তার দিকে তাকিয়ে ছিল গোটা জাতি। আমরা দেখলাম, দুটি আলোচনাতেই কোনো ফলাফল আসেনি। অর্থাৎ জাতীয় ঐক্যফ্রন্ট ও সরকারের মধ্যে কোনো সমঝোতা হয়নি, আলোচনা ফলপ্রসূ হয়নি। ঐক্যফ্রন্টের বড় যে দাবি ছিল, সেটি হলো সুষ্ঠু নির্বাচন ও ভোটাধিকার নিশ্চিত করা। সরকারের সঙ্গে আলোচনায় এ বিষয়ে ঐকমত্য হয়নি। সুষ্ঠু নির্বাচনের জন্য থাকতে হবে নির্বাচনকালীন নিরপেক্ষ সরকার, নির্বাচন কমিশনের নিরপেক্ষ ভূমিকা এবং সবার জন্য সমান সুযোগ। সরকারের পক্ষ থেকে এ বিষয়ে তেমন কোনো সদিচ্ছা দেখা যায়নি। এ অবস্থায় আরো সংলাপ হতে পারে, সমঝোতাও হতে পারে। ব্যক্তিগতভাবে সেটাই সবাই প্রত্যাশা করে। আর সংলাপ কিংবা আলোচনায় সমঝোতা না হলে অনিশ্চিত ও ভয়াবহ অবস্থা তৈরি হতে পারে। সমঝোতার জন্য সরকারকেই ছাড় দিতে হবে। আশা করি, সরকারের মধ্যে সেই শুভ বুদ্ধির উদয় হবে।’